Jarsteinen

Jarsteinen og Jarstein naturreservat består av en større nesten naken holme/liten øy med småholmer, skjær og vannmasser i direkte tilknytning til øya, som er fredet og lokalisert rett utenfor kysten i Karmøy og like vest av tettstedet Skudeneshavn.

Øya, med omkringliggende holmer og skjær samt sjøarealer i en avstand av cirka 50 m fra land, inngår i Jarstein naturreservat, som ble opprettet ved kronprinsregentens resolusjon av 7. mai 1982. Landarealet utgjør cirka 110 daa og totalarealet utgjør 265,6 daa. Formålet med fredningen er å bevare en viktig sjøfugllokalitet med de plantesamfunn og dyrearter som naturlig er knyttet til området, særlig utfra hensynet til sjøfuglene og deres hekkeplasser. 

Blant sjøfuglene som hekker på Jarsteinen er grågås, ærfugl, havhest, sildemåke, gråmåke, svartbak, krykkje og teist. I tillegg hekker tjeld, skjærpiplerke, linerle, stokkand og ravn der. Dessuten har en koloni av toppskarv (Gulosus aristotelis) tilhold der, og denne overvåkes med lysloggere og er del av SEAPOP/SEATRACK programmet. I tillegg besøker flere andre arter Jarsteinen, som vandrefalk og havørn.

Se også 
 Verneområder i Karmøy kommune

Referanser 

Øyer i Karmøy
Naturreservater i Rogaland
Verneområder opprettet i 1982